Αυτοκτονία της Τζόυς Μάγερ Σόμερς

Η Τζόυς Μάριλιν Μάγερ Σόμερς (Αγγλικά: Joyce Marilyn Meyer Sommers, 20 Ιουλίου 1927 - 18 Δεκεμβρίου 1996), γνωστή και ως η Κυρία του Χριστουγεννιάτικου Δέντρου, ήταν για πολλά χρόνια γυναίκα αγνώστων στοιχείων, η οποία αυτοκτόνησε σε ένα νεκροταφείο στο Άνανταλ της Βιρτζίνια, στις 18 Δεκεμβρίου του 1996. Τα στοιχεία της ανακαλύφθηκαν 25 και πλέον χρόνια αργότερα από την εύρεση της σορού της, συγκεκριμένα στις 11 Μαΐου του 2022.

 Γεγονότα 
Η Τζόυς γεννήθηκε στις 20 Ιουλίου του 1927, από τον Άρθουρ και τη Μάργκαρετ Μάγερ, ήταν το μεγαλύτερο παιδί της οικογένειας και είχε τρείς αδελφές και δύο αδελφούς. Μεγάλωσε σε μια φάρμα στο Ντέβενπορτ της Αϊόβα, και αργότερα πήγε στο Πανεπιστήμιο της Αϊοβα. Στη συνέχεια, η Τζόυς μετακόμισε στο Λος Άντζελες στο σπίτι μιας θείας της και άρχισε να εργάζεται στο περιοδικό Seventeen. Μετά την αποχώρηση της από το περιοδικό τη δεκαετία του 1950, έγινε δασκάλα σε ένα τοπικό καθολικό δημοτικό σχολείο. Περίπου εκείνη την εποχή, η Τζόυς άρχισε να επισκέπτεται έναν ψυχίατρο, ο οποίος την έπεισε ότι όλα της προβλήματα πήγαζαν από την κακοποιητική συμπεριφορά που υπέστη από την οικογένεια της και ιδιαίτερα από την μητέρα της. Αυτή η μέθοδος το μόνο που κατάφερε ήταν να κάνει την Τζόυς να αποξενωθεί πλήρως από την οικογένεια της. Μάλιστα, την δεκαετία του 1960, όταν η μητέρα της την επισκέφθηκε στην Καλιφόρνια, η κατάσταση ανάμεσα τους ήταν πολύ τεταμένη καθώς διαπληκτίστηκαν πολύ άσχημα και η σχέση τους επλήγει ανεπανόρθωτα. Αργότερα, η Τζόυς μετακόμισε στο Σιάτλ και εκεί γνώρισε και παντρεύτηκε τον Τζέιμς Σόμερς. Ωστόσο δεν ενημέρωσε την οικογένεια της για τον γάμο της. Το ζευγάρι δεν απέκτησε παιδιά και τελικά χώρισε το 1977. 

Στη συνέχεια, η Τζόυς μετακόμισε σε ένα τροχόσπιτο στο πάρκο Τούκσον της Αριζόνα, και σύμφωνα με τα αδέλφια της ήταν πολύ δυστυχισμένη. Στις αρχές της δεκαετίας του 1980, τα αδέλφια της την επισκέφθηκαν. Εκείνη τους ζήτησε να την βοηθήσουν να χτίσει ένα σπίτι. Ωστόσο, τα αδέλφια της της το αρνήθηκαν γιατί δεν είχαν την δυνατότητα να το κάνουν, κάτι που αναστάτωσε πολύ την Σόμερς. Αυτή ήταν και η τελευταία φορά που η Τζόυς συναντήθηκε με κάποιο μέλος της οικογένεια της. Οι δικοί της όλα τα χρόνια πίστευαν ότι η Τζόυς έγινε μέλος κάποιας αίρεσης και έφυγε από την περιοχή. 

Στις αρχές της δεκαετίας του 1990, ο αδελφός της Λάρυ πήγε στο πάρκο Τούσον σε μια προσπάθεια να την εντοπίσει. Εντούτοις βρήκε το τροχόσπιτο της εγκαταλειμμένο. Παρόλα αυτά, μέσα σε αυτό, ανακάλυψε τέσσερα αντίτυπα ενός βιβλίου με τίτλο: "Το Στοχοποιημένο Παιδί", το οποίο γράφτηκε από την ίδια την Τζόυς. Στο βιβλίο αφηγούνταν την πεποίθηση της ότι βίωσε μια τραυματική ανατροφή από τους γονείς της.

 Η αυτοκτονία 
Στις 18 Δεκεμβρίου του 1996, ένας φύλακας του νεκροταφείο Pleasant Valley Memorial Park στο Άνανταλ της Βιρτζίνια, ανακάλυψε το πτώμα μιας γυναίκας και κάλεσε αμέσως την αστυνομία. Η γυναίκα βρισκόταν κοντά στο τμήμα του νεκροταφείου όπου ήταν θαμμένα βρέφη και παιδιά, αλλά όχι δίπλα σε κάποιον συγκεκριμένο τάφο. Κοντά της υπήρχε ένα μικρό χριστουγεννιάτικο δέντρο, ένα σακίδιο πλάτης, ένα τσαντάκι μέσης, ένα ζευγάρι γυαλιά οράσεως, κασέτες και ένα μαγνητόφωνο με ακουστικά. Επιπλέον, η γυναίκα είχε δύο φακέλους στην τσέπη της: ο ένας περιείχε δύο χαρτονομίσματα των πενήντα δολαρίων, ενώ ο άλλος ένα σημείωμα που έγραφε τα εξής: "Πέθανε από το ίδιο της το χέρι... Προτιμώ να μην γίνει αυτοψία. Παρακαλώ χρησιμοποιήστε τα χρήματα για να γίνει αποτέφρωση. Σας ευχαριστώ." Το σημείωμα το υπέγραφε με τον όρο "Γυναίκα αγνώστων στοιχείων". Οι αρχές δεν βρήκαν πάνω της στοιχεία που θα ήταν ικανά να προσδιορίσουν την ταυτότητα της.

 Ερευνά 
Η αστυνομία ονόμασε την άγνωστη με το κωδικό όνομα "Η Κυρία του Χριστουγεννιάτικου Δέντρου". Η γυναικά ήταν καυκάσια, είχε γαλάζια μάτια, κοντά χάλκινα μαλλιά, είχε ύψος 1.52 και ήταν ηλικίας μεταξύ 50 και 70 ετών. Η έκθεση αυτοψίας αποκάλυψε ότι είχε καταναλώσει αλκοόλ και υπήρχαν βάλιουμ στον οργανισμό της την στιγμή του θανάτου της. Οι αρχές ανέφεραν ότι είχε αυτοκτονήσει με το να προκαλέσει ασφυξία στον εαυτό της. Η αστυνομία σεβάστηκε την επιθυμία της για τον τρόπο που ήθελε η άγνωστη να χειριστούν το σώμα της. Εντούτοις, πριν την αποτεφρώσουν οι αρχές κράτησαν το DNA της γυναίκας, με την ελπίδα ότι αυτό μελλοντικά θα μπορούσε να τους βοηθήσει να την ταυτοποιήσουν.

Οι ντεντέκτιβ της ομάδας ανεξιχνίαστων υποθέσεων του αστυνομικού τμήματος της Κομητείας Φέρφαξ, αφιέρωσαν χρόνια αναζητώντας στοιχεία για τη γυναίκα που ήταν γνωστή μόνο ως «Κυρία του Χριστουγεννιάτικου Δέντρου». Συνέκριναν τη φυσική της περιγραφή με πολυάριθμες υποθέσεις αγνοουμένων, αλλά δεν μπόρεσαν να βρουν κάποιο ταίριασμα. Σε μια προσπάθεια να βρουν πληροφορίες από το κοινό, οι αρχές κυκλοφόρησαν το 2000 ένα έγχρωμο σκίτσο της άγνωστης γυναίκας. Εντούτοις ούτε αυτή η προσπάθεια απέφερε καρπούς.

Τον Μάιο του 2022, το εργαστήριο Othram στο Τέξας, πραγματοποίησε δοκιμές με την χρήση του DNA της άγνωστης. Τα αποτελέσματα υπέδειξαν ότι το DNA της γυναίκας είχε άμεση ταύτιση με έναν άντρα ονόματι Ντέιβιντ Μάγερ, πράγμα που σήμαινε ότι ο συγκεκριμένος άντρας ίσως να ήταν ο αδελφός της. Οι αρχές επισκέφθηκαν τον Ντέιβιντ και του έδειξαν το σκίτσο που είχε κυκλοφορήσει από την αστυνομία το 2000. Εντούτοις εκείνος δεν μπορούσε να πει με βεβαιότητα ότι η γυναικά που απεικονιζόταν ήταν η χαμένη του αδελφή, επειδή η τελευταία φορά που την είχε συναντήσει ήταν πολλές δεκαετίες νωρίτερα. Οι ντετέκτιβ έδειξαν το σκίτσο και σε μια άλλη αδελφή του Ντέιβιντ, την Ανέτ Μάγερ Κλάου και αυτή την φορά εκείνη αναγνώρισε σε αυτό την Τζόυς. Έτσι οι αρχές πήραν δείγμα DNA από την Ανέτ, και σύντομα η άγνωστη γυναικά ταυτοποιήθηκε ως Τζόυς Μάριλιν Μάγερ Σόμερς.

Η Ανέτ μαθαίνοντας που βρέθηκε το πτώμα της αδελφής της, υπέθεσε ότι η Τζόυς επέλεξε την παιδική πτέρυγα του νεκροταφείου ως συμβολική επισήμανση της πεποίθησης της ότι οι σκληρές πράξεις των γονιών μπορούν να βλάψουν ανεπανόρθωτα τα παιδιά τους. Εδώ πρέπει όμως να σημειωθεί ότι κανένα από τα αδέλφια της δεν ασπάστηκε την άποψη της Τζόυς ότι οι γονείς τους ήταν κακοποιητικοί απέναντι τους. 

Κατά τη στιγμή του θανάτου της, η Τζόυς δεν είχε δηλωθεί ως αγνοούμενη από τους συγγενείς της. Παρόλα αυτά η οικογένεια της είχε περάσει χρόνια αναζητώντας την. Μάλιστα την δεκαετία του 1990 προσέλαβαν έναν ιδιωτικό ντετέκτιβ για να την εντοπίσει. Εκείνος κατάφερε να βρει στοιχεία που να αποδεικνύουν ότι η Τζόυς είχε μετακόμισε στην Ανατολική Ακτή, αλλά οι περαιτέρω προσπάθειες αποδείχθηκαν άκαρπες. Δημόσια αρχεία δείχνουν ότι το 1996 η Τζόυς πιθανότατα ζούσε στη Βόρεια Βιρτζίνια, ίσως στην Αλεξάνδρεια των ΗΠΑ.

 Δείτε επίσης 
 Λάιλ Στέβικ
 Μαίρη Άντερσον

 Παραπομπές 

Κατηγορία:Αυτόχειρες